khistorydata/jeongjo-sjw-relations huggingface dataset:
정조 15년
柳文養以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
柳文養啓曰備邊司郞廳來言今日賓廳日次而大臣方在待命中不得來會云矣敢啓傳曰昨夜三批之後意謂還第觀此次對頉稟啓辭以尙在待命所爲辭殊莫曉也更遣史官以安心還第之意傳諭還第與否知入
정조 15년
徐瀅修啓曰初五日朝參旬前後稟旨更定日字事命下矣以何日爲之乎敢稟傳曰以十一日爲之
정조 15년
洪仁浩啓曰卽者左議政蔡濟恭又使錄事來言以爲臣罪在罔赦思出常格史官三臨溫諭屢勤待死微命何以獲此九頓千涕惝怳靡定第念臣之事君壹是無狀以言行則孤負生成以事爲則孤負委毗中書四載無往非孤負聖明聖諭中大臣負予何顔對予等敎卽臣斷案爲人臣子有此罪負晏然還第自同平人萬萬無是理矣昨緣禁門已扃蟣蝨去就不敢煩丙枕酬應坐待天明祗納命召有死而已不知所達云仍納命召何以爲之敢稟傳曰早知大臣負予何顔對予云云爲卿難安之株守則旣示予意之後改之何難乎初意欲待卿箚批有所商量矣辭遜若是其愈篤卽令政院以抹去書出卿須安心還第明日朝參有命待朝造朝則當敍盡未攄之蘊更遣史官傳諭仍傳命召
정조 15년
柳文養啓曰今此園幸時何大臣留都乎敢稟傳曰領敦寧留都
정조 15년
傳于柳文養曰南部都事鄭致綏入侍
정조 15년
傳曰明日出宮門路以協陽門爲之
정조 15년
傳于洪明浩曰幸行當前此時地方官豈可一刻曠官而水原府使趙心泰謂以嚴敎之下不敢晏然在官城外待命尙不還官此反有關於國體令道伯嚴飭使之當刻下送萬一遲滯當別樣處分下送後狀聞
정조 15년
傳于徐瀅修曰水原新邑公廨各廳及市廛柱頭各書廳名廛名於小板揭之新接家舍自大臣以下各於其家書職姓名及家舍間數儒武校吏同此例以爲駕到時便於周覽之地事令畿營分付地方官處
정조 15년
傳于洪仁浩曰今見摘奸書啓廣州官屬沙斤川近處店幕之無價討食不知其數云雖未知一一信然旣聞之後不可仍置該道臣推考該府尹從重推考首吏首校拿致卿營爲先各別嚴棍此後更有此等貽弊之事竝與府尹重勘以此知悉事卽爲下諭于畿伯
정조 15년
以慶尙監司李祖源狀啓三漕倉居民蘇甘金等擊錚內辭緣論列馳啓事傳于徐瀅修曰近來奸民雖有猥越上言至於此事利害較然法意自在乃敢如是煩籲寧有如許民習令道伯各別重治此等事皆由於京居射利之徒所慫慂致使金石之典敢欲闊狹亦令道伯先從已綻露處捉來痛繩究其本一惠堂可以禁飭者豈至於上煩乎此後更以本事之違越節目有登聞之弊則道伯難免其責該惠堂隨現草記論勘事令廟堂嚴飭該廳該道
정조 15년
傳于洪明浩曰政官牌招開政
정조 15년
徐瀅修以弘文館言啓曰本館上番闕直事甚未安今日政新除授玉堂待下批仍卽牌招以爲推移入直之地何如傳曰允
정조 15년
傳于洪仁浩曰明日朝參有命在外未肅拜三司竝許遞今日政差出
정조 15년
有政吏批判書洪良浩進參判閔鍾顯未肅拜參議曺允大進左副承旨洪仁浩進以張錫胤李秉喆爲掌令鄭冣成金孝眞爲正言鄭萬始鄭東觀爲校理朴基正爲副校理李錫夏姜忱爲修撰韓光植爲副修撰司䆃主簿單李學彬單擬事承傳兼鏡城府使單尹得逵
정조 15년
兵批判書金文淳進參判柳戇病參議李蘷入直參知李敬五病都承旨洪明浩進以李敏輔爲知事權爲副摠管李漢豐爲兼都正金義澤爲會寧浦萬戶
정조 15년
同副承旨柳文養書啓臣敬奉聖批馳往傳諭于南部會賢坊二間屛門契左議政蔡濟恭所住處則以爲臣瀝血陳章恭俟兪音千萬不自意銀臺直宿之臣手奉恩批冒夜來臨顚倒迎入滿心驚遑況且十行辭敎反復丁寧聖旨則或慮有誤認微衷則或疑有未暴諄諄敎詔無異於家人父子臣是何人敢當此恩禮乎新年朝參之進不得退不得臣雖迷闇亦非不知而顧此合就金木之身無以偃處簪紳之首此非臣飾辭巽讓强效例套實廉愧之不得不爾此尤臣孤恩慢命之一大罪也深夜瀆擾實所不敢謹當待曉鍾歸身司敗以請鈇鉞之誅云矣臣旣承偕來之命姑爲仍留之意敢啓傳曰知道待曉更當敦勉矣
정조 15년
洪仁浩以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 15년
柳文養以兵曹言啓曰今此園所幸行時闕內入直訓鍊都監局別將把摠哨官及內三廳將守門將弘化門禁衛營哨官等番單子每中日入啓受點矣今番則動駕相値勢難受點依昨年定式今正月十五日番單子十八日入直人員竝爲受點趁期替直分所單子待受點卽爲書入二十一日番單子待回鑾翌日卽爲書入巡將監軍今十五日入啓單子預爲排日受點逐日受牌大省記及別省記自今十六日十九日至十五日預爲書入京中軍號亦以自十六日十九日至預爲啓下留置政院逐日頒布隨駕所軍號自隨駕所啓下頒布之意敢啓傳曰允
정조 15년
柳文養以兵曹言啓曰今此園所行幸時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰此幸焉敢爲此前例草記乎百人隨駕豈可替直乎
정조 15년
柳文養以兵曹言啓曰今正月十一日武臣賓廳武經講書日次而朝參相値不得爲之之意敢啓傳曰知道
정조 15년
柳文養以訓鍊都監言啓曰本局別將任屹身病甚重勢難察任改差何如傳曰渠之兄弟果何許人乎武臣拿入政若諺所謂鴨卵塗其屎則雖以文宰言之帶軍任者一時拿入元無以此自劃之規向下嚴敎設有不敢聞者渠與渠弟從宦之岐自異則始焉敢以此呈狀無難草記乎此草記還給該大將推考
정조 15년
柳文養以禁衛營言啓曰依傳敎本營槍劍把摠成彦霖哨官申純今日習陣時各決棍三十度之意敢啓傳曰知道
정조 15년
洪仁浩以義禁府言啓曰時囚罪人沈鉁議處公事判付內今日內功議區別減等以草記勘放事命下矣沈鉁本府議啓內身爲掌馬之官全不擧職定例旣出之後致有貰立之弊職雖已遞罪固難貸以此照律罪取考律文則大典通編厩牧條有曰司僕寺官不勤喂養馬牛者比犧牲主司喂養不如法律加一等論杖九十大明律制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣沈鉁從重論杖一百收贖告身盡行追奪而其祖珙掦武原從功臣永安尉異姓四寸親云功議各減一等杖八十收贖奪告身三等放送何如傳曰允姑施公罪可也
정조 15년
禁府照目粘連向前沈鉁亦身爲掌馬之官全不擧職定例旣出之後致有貰立之弊職雖已遞罪固難貸以此照律何如判付啓依允爲旀今日內功議區別減等以草記勘放爲良如敎
정조 15년
左議政蔡濟恭箚曰伏以人臣極罪負君爲先殿下視臣以心膂而臣不能忘身而事托臣以世道而臣不能至誠以對種種瘡疣莫遁於舜殿五明之鏡昨日辭敎其所以打破情僞論列罪狀言言切中節節皆是如臣之蒙被載籍罕有之恩造者涓埃塵剎之報固不敢期畢竟負君之罪彰露無餘聖明雖欲寬假鬼神其不誅殛金吾胥命非出於學得中書已例胡不遄死之歎竊冀上天鑑臨異渥殊眷去而愈摯史官相續恩敎荐降十行諄複無非敷示心曲至於抹去句語之敎在臣雖感泣千萬以國體則因慰藉蟣蝨之賤刪抹如綸如綍之言豈非未安而大不可乎臣不敢違命强還私次而震剝之餘寒疾又乘似是臣命卒之秋撫躬悼款更何攸云明日朝參新年大朝會也無庶予子憎之句至令史官誦傳於臣一息未泯之前曷敢爲私義逡巡之計而百僚之首無以抗顔五日之汗難以預期束帶趨朝斷無其望玆敢涕泣哀籲於所欲必從之天伏乞聖慈亟削臣職重勘臣前後負國之罪以勵臣分以肅朝綱焉答曰省箚具悉卿懇旣往不須說卿雖有未暴之衷曲予或有臆認之辭敎卿造朝與予相對然後未暴者可暴臆認處解惑如是相持何時出場況新年大朝會期日隔宵尤非大官言私之時雖以古大臣審於出處者言之黽勉出脚登筵悉陳者求之已例自昔何限明日之事可謂進不得退不得卿須諒此安心卽起視事仍傳于柳文養曰此批答遣坐直承旨傳諭待朝與之偕入造朝與否先爲書啓
정조 15년
辛亥正月初十日巳時上御重熙堂南部都事入侍時同副承旨柳文養假注書趙台榮記事官洪樂游徐有聞南部都事鄭致綏以次進伏訖上敎致綏曰近來大臣病狀何如致綏曰日漸沈重矣上曰日昨傳敎猶未盡說矣從此蹤跡非但永辭於朝班雖在日後所愼尙爾有難陞降於殿陛云然則登筵未期予甚悵然此意爾須往傳可也上曰雖無前例宣麻後敎文承旨陪進于奉朝賀家親授以來事分付命退諸臣以次退出
정조 15년
行都承旨柳戇坐左承旨徐瀅修坐直右承旨尹行任病左副承旨洪仁浩坐右副承旨李敏采坐同副承旨柳文養坐直注書李海隣仕一員未差假注書趙台榮仕直事變假注書韓用鐸仕
정조 15년
徐瀅修啓曰新除授大司成李洪載除拜後過三日不爲出肅依定式推考警責仍卽牌招察任何如傳曰允
정조 15년
徐瀅修啓曰卽者議政府錄事來言左議政蔡濟恭以爲臣情病俱苦恩批敦勉之下無以進身於朝參之班論其罪戾合被大何玆敢泥首金吾門外以請鈇鉞之罪云仍納命召何以爲之敢稟傳曰勿待命聽予面諭事偕來承旨傳諭仍傳命召
정조 15년
傳于徐瀅修曰今番事大臣誠有未盡善之歎雖曰匪手携之伊筵旣多語助之辭則責勵之典當先及於大臣如鄕闇一臺臣何足云云乎然而本事至微瑣處分之只及於臺臣者此也而大臣則似必不欲諉罪於臺臣而却顧逡巡難於遽然出膺者事勢果然之則百僚已會嚴鼓已下而整班無總率之大臣是欲其入而防其路不可無體諒之擧臺臣之有罪無罪已有絲綸之申複者諸臣皆知之臺望刊與不刊無甚關係原傳旨姑安徐一則爲大臣進身二則爲大臣進身卽令政院以此傳敎謄示左相初嚴時至承旨侍衛先爲詣閤
정조 15년
徐瀅修啓曰卽者左議政蔡濟恭又使錄事來言以爲臣於泥首之中鈇鉞不加恩敎復降至諭以聽予面諭伏地感泣罔知攸措朝參大朝會也百僚齊會正時將至臣若有一分可强之理則安敢爲違命之計而百爾思量進身無路惟願遄被嚴誅以勵臣分云仍納命召何以爲之敢稟傳曰未及見俄下傳敎之致此啓辭還給仍傳命召
정조 15년
傳于柳文養曰侍衛軍兵毛具
정조 15년
傳于洪仁浩曰有司堂上入侍
정조 15년
戶曹判書前望單子入之李秉模落點
정조 15년
兵曹口傳政事副司直單徐浩修
정조 15년
都承旨前望單子入之柳戇落點
정조 15년
傳于洪仁浩曰兵曹參判參議前望單子入之待下批牌招察任
정조 15년
兵曹口傳政事以趙忠培爲會寧浦萬戶
정조 15년
以時囚罪人丁範祖申溥等草供傳于洪仁浩曰文士本自疎闇添之以衰憒以近日士習渝薄適當計劃之陞試其不能彈壓靜鎭非不料得而以湖堂被選之人竟靳一番考文之職殊非器使之義故不得已暫畀之矣果如何露拙如何做錯獲此物議之沸騰乎觀此所供亦無別般分疏之語其在嚴試事之道不可以疎闇衰憒有所寬恕削職放送至於等第代書不但發明申溥亦以出番在出榜之前納招則現告之誤捧可知當該承旨推考溥之見辱於儒生事件各異已因臺啓處分書等一款別無更問之端放送去卄八日對讀官更捧現告拿處風聞雖難盡信臺言旣如此則究覈虛實事係不容已待朝開坐査問以啓事分付該府
정조 15년
大司憲趙宗鉉啓曰臣於見職豈有一分堪承之望而朝參有命義難逡巡隨衆登筵觸處生疣自知不稱徒切惶恧俄者傳啓之餘略陳區區所懷乃以不相通議之故至有儒臣請罷之擧臣於此益不勝瞿然之至第念懲討自是秉彝之所同所懷本無簡問之前例則各自陳達未爲不可隨人進退臣未之聞然身居臺地旣已被斥無異駁罷何以抗顔事實雖曰相左私心終難自恕而性本疎闇坐又稍遠退出之後始乃聞知今始來避所失尤大請命遞斥臣職答曰妄言之失在於言者該玉堂李錫夏遞差卿則勿辭亦勿退待
정조 15년
有政吏批判書洪良浩進參判閔鍾顯式暇參議曺允大進行都承旨柳戇進以鄭昌順爲禮曹判書金思穆爲工曹判書洪樂性爲社稷都提調徐命善爲軍器都提調沈象奎爲義盈直長李秉模爲禮賓提調監察李福休禮曹佐郞崔履亨相換監察李世胤禁府都事權襈相換監察姜善鎭禁府都事沈能寬相換
정조 15년
兵批判書金文淳病參判未差參議未差參知李敬五入直進同副承旨柳文養進副護軍單李顯道趙武範副司果單朴吉源洪克浩
정조 15년
洪仁浩以弘文館言啓曰新除授修撰姜忱時在忠淸道溫陽地經筵入番事緊請斯速乘馹上來事下諭傳曰依啓
정조 15년
柳戇以吏曹言啓曰中學訓導金鳳擧受由過限未上來依例改差何如傳曰允
정조 15년
洪仁浩以義禁府言啓曰司僕寺前僉正宋持敬沈鉁等竝拿處事傳旨啓下矣沈鉁今方待命卽爲拿囚而宋持敬以南原府使時在任所云依例發遣府羅將拿來何如傳曰待待命拿囚
정조 15년
柳文養以義禁府言啓曰沈鉁杖一百告身盡行追奪功議各減一等杖八十收贖奪告身三等照律草記批旨內允姑施公罪可也事命下矣沈鉁杖八十以公罪收贖之意敢啓傳曰知道
정조 15년
辛亥正月十一日午時上御重熙堂有司堂上入侍時左副承旨洪仁浩假注書趙台榮記事官洪樂游徐有聞有司堂上李秉模以次進伏訖上敎秉模曰今此園幸時定例外雜人之隨往有難覺察應往人中軍兵及各司下隷之無腰佩者自備局收成冊成給紙牌俾爲摘奸時考檢之地可也仍命先退命書傳敎曰此時度支擧行不可無判堂而聞其實病姑難供劇云俄者殿座時欲爲下敎而未果今幸整理使之行雖除之自多事務宜卽變通戶曹判書徐浩修今姑許遞前望單子入之待下批牌招察任上曰政官牌招開政出榻敎命書傳敎曰都承旨前望單子人之待下批牌招察任又命書傳敎曰今番隨駕六曹長堂當爲備員老病人許遞今日政差出待下批牌招察任又命書傳敎曰大臣待命所以柳河源傳旨置之事傳敎依傳諭例使之謄送矣今聞大臣言多有誤書文理不接續甚至以鄕闇之一臺臣云云之句語以大臣書之云此本若出於朝紙則其在瞻聆寧不駭惑向大官豈有下此二字之體例乎當該承旨罷職命退承史以次退出
정조 15년
行都承旨柳戇坐左承旨徐瀅修坐右承旨尹行任病左副承旨洪仁浩坐右副承旨李敏采坐直同副承旨柳文養坐直注書李海隣仕一員未差假注書趙台榮仕直事變假注書未差
정조 15년
洪仁浩啓曰大司憲趙宗鉉呈辭執義掌令二員持平一員未差持平宋煥箕在外監察茶時之意敢啓傳曰知道
정조 15년
徐瀅修啓曰今十七日顯隆園親祭祭文當爲製進藝文提學洪良浩待明朝牌招何如傳曰允
정조 15년
柳文養啓曰事變假注書韓用鐸身病猝重勢難察任今姑改差何如傳曰允
정조 15년
柳文養啓曰因兵曹啓目原春道以江原道改號兵符改造下送事允下矣兵符旣已改造江原監司所佩右一隻定禁軍下送領受事下諭于該道監司處舊兵符收來以爲燒火之地而監司敎諭書及鐵原防禦使諭書亦爲改書安寶使院吏齎傳何如傳曰允
정조 15년
傳于洪仁浩曰左承旨入侍
정조 15년
傳于李敏采曰戶曹判書李秉模更爲牌招申飭行公
정조 15년
傳于柳文養曰軍號書以草書當該堂上遞差
정조 15년
以校理鄭萬始鄭東觀牌不進罷職傳旨傳于洪仁浩曰許遞
정조 15년
洪仁浩啓曰去月二十八日對讀官更捧現告拿處事命下矣更爲査問於成均館則去十二月二十三日十抄設行時以申溥劃出對讀官至二十八日合製及通讀製抄畢考夕後始爲出去仍以直講金行簡典籍朴龍培更劃對讀官欲爲設行四書小學初試而仍不設行而罷場云矣臺啓旣有郞官書等之語而始終對讀者只是申溥一人則草供中泛稱二十八日出去云者顯有粧撰欺罔之跡究厥所爲誠極痛駭所當更加査究各別嚴繩而本院請推之外無他可施之罰何以爲之敢稟傳曰如申溥蟣蝨何煩辭敎付之該府今日內使卽査決可也
정조 15년
司諫李太亨掌令李秉喆正言鄭冣成啓曰臣等愚迷憒劣觸事生疎已不合於見職而昨於筵退之際徑先出班致有承宣之請推臣等滿心慙恧無地自容況監察拿處祗緣臣等之罪則臣等之冒據臺次非所可論昨緣日暮今始來避所失尤大請命遞斥臣等之職答曰依啓
정조 15년
柳戇以弘文館言啓曰本館上番無他推移之員不得已以下番姑陞入直之意敢啓傳曰知道
정조 15년
柳文養以都摠府言啓曰副摠管權以刑曹參判本曹坐起晝仕出去之意敢啓傳曰知道
정조 15년
洪仁浩以刑曹言啓曰依下敎臣等開坐朝房言送成均館毆罵申溥之儒生輩使之査出亦自臣曹多發刑差另加掩捕則泰川人李大彬定州人崔鳳五鄭宗岳趙永傑李德輪等先爲捉來故或施威或嚴訊捧草供以入而其餘定州康致勳任弘直金潤玉金樂鉉盧璉白光洽白慶郁李慶譽桂亨茂洪亮柱金仁行嘉山金鉉金鐸尹在五泰川白致龍李亨楷安州車元亨等成均館移牒內推問於各其泮主人則皆以爲歲初已爲下鄕云矣本館移牒旣如此則下鄕之諸儒實無自京推捉之路竝令本道一一跟捕定將吏押送本曹之意發關分付于該道道臣何如傳曰兩次毆與喝時首犯者各一人嚴刑定配其餘分等照律令前下去者令道伯擧行事原供辭後錄行會泮屬則分等決放大抵通讀時下屬之受賂若此則陞試可知陞試若此則合製可知作爲渠輩之囊橐尤極痛駭年來積弊必有最作奸之下屬一體査出一名嚴刑三次遠配可也
정조 15년
洪仁浩以刑曹言啓曰因毆罵申溥之儒生等令本道押送本曹事草記批旨內兩次毆與喝時首犯者各一人嚴刑定配其餘分等照律令前下去者令道伯擧行事原供辭後錄行會泮屬則分等決放大抵通讀時下屬之受賂若此則陞試可知陞試若此則合製可知作爲渠輩之囊橐尤極痛駭年來積弊必有最作奸之下屬一體査出一名嚴刑三次遠配可也事命下矣兩次首犯卽康致勳金潤玉而俱以定州人令前已還本土竝令道臣嚴刑定配其餘下鄕儒生十六人亦令分等照律事一體分付該道道臣本曹捧供儒生李大彬崔鳳五鄭宗岳趙永傑等竝依毆六品以下首領官之律各決杖一百放送今番通讀時給賂之李德輪受賂之洪祥岐以囑托公事事已施行之律照勘各決杖一百放送泮吏李宗溫梁錫駿金正奎李亨謙等各決杖六十以後勿作奸之意嚴飭放送成均館下屬中年來最作奸之類反覆査探於泮吏等處則渠輩皆以本館大廳直李聖迪同聲指告而聖迪發遣刑吏使卽捉來則館堂言送內聖迪方往黃海道豐川地進士金重燁家云發關本道待捉來擧行之意敢啓傳曰知道
정조 15년
洪仁浩以義禁府言啓曰申溥付之該府今日內査決事命下矣申溥卽爲還囚後捧供之意敢啓傳曰知道
정조 15년
禁府啓目向前申溥原情云云平問之下難以取服刑推得情何如判付啓觀此渠供始知未出榜前先爲出去之委折是如乎去卄八日二更量逢辱於儒生渠不能爲對讀之任云爾則堂堂黌舍是何等肅嚴之地況泮長考券在於房內則名以章甫乃敢升堂而入室爲此悖戾之擧此可謂前未聞後未有賢關之貽羞姑捨是聖廟咫尺驚駭莫甚聖廟之罪人若不斷之以重辟則聖廟所重果安在哉卽令大司成馳往泮宮考券時參見吏僕等處嚴覈其時光景所謂儒生之犯科者一一摘發移送攸司後草記仍令該曹待朝開坐究覈以聞移送之時若有一毫欺隱之事吏僕等先送該曹嚴問取服爲旀申溥段置亦於明日開坐時更發問目使之指陳其儒生姓名萬一漫漶及復盤問期於得情爲旀遐方儒生之沒覺無恥者以儒爲稱之故處分猶至嚴則合製應試之類決知非鄕曲儒生朝家刑政只及於鄕儒在京儒則不問寧有是乎該曹究覈如不明白則該堂亦難免重勘此意竝以嚴飭分付爲旀賢關之中聖廟之傍士習之不美如此則苟有吾黨之士羞與竝肩鳴鼓而功之捲堂而籲之卽事理之不容緩是去乙今爲幾日寂無一言豈料絃誦之所有此巽懦之風乎伊日以後居齋生竝令泮長從重施罰齋任一竝勿限年停擧事分付成均館爲良如敎
정조 15년
禁府啓目入門官前典籍李升運原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目押班監察白泳鎭原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目監察申百祿原情云云傳旨內辭緣泛稱遲晩刑推得情何如判付啓除刑推議處爲良如敎
정조 15년
辛亥正月十二日初更上御重熙堂坐直承旨入侍時同副承旨柳文養假注書趙台榮記事官洪樂游徐有聞以次進伏訖上曰今見禁府草供則申溥所犯首尾盡露矣文養曰溥之爲人素所狡惡而其所犯科之端今始一一納招矣命書草供判付訖命退承史以次退出
정조 15년
行都承旨洪明浩坐左承旨徐瀅修病右承旨尹行任坐左副承旨洪仁浩坐右副承旨李敏采坐直同副承旨柳文養坐注書李海隣仕直一員未差假注書徐有榘仕事變假注書趙台榮仕
정조 15년
藥房提調李秉模副提調李敏采啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
洪仁浩啓曰大司憲趙宗鉉牌招啓辭未下執義掌令二員持平一員未差持平宋煥箕在外監察茶時之意敢啓傳曰知道
정조 15년
柳文養啓曰昨日摠府入直堂上卽副摠管權而省記以黃昇源書塡至於入啓之境闕內入直何等重大而換名省記事未前有當該摠府兵曹堂上竝推考何如傳曰允
정조 15년
李敏采啓曰藩臣譴削蒙敍之後諸凡狀啓循例封進卽通行之規而卽見全羅都事朴沁狀啓則謂以前道臣拿勘之典雖蒙蕩滌震懍罔措不敢封啓故都事代爲擧行云有違常規事極可駭狀啓二度內一度係是有旨祗受故不得不捧入一度乃是守令到任狀啓今方還下送使之改修正上送而不有格例任自替封俱不可無警前全羅監司尹蓍東從重惟考當該都事所當重勘而本院請推之外無他可施之罰何以爲之敢稟傳曰允都事從重推考
정조 15년
傳于柳文養曰同副承旨入侍
정조 15년
柳文養啓曰臣以入直禁軍戎器點考下直進去之意敢啓傳曰知道
정조 15년
洪仁浩啓曰臣依定式進詣仁政殿月臺人直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 15년
韓用鐸改差代以朴宗京爲事變假注書
정조 15년
朴宗京有頉代以趙台榮爲事變假注書
정조 15년
趙台榮移差代以徐有榘爲假注書
정조 15년
李敏采啓曰京畿監司徐鼎修依下敎來待矣傳曰入侍
정조 15년
兵曹堂上前望單子入之參判柳戇參議曺允大參知沈煥之落點
정조 15년
傳于洪仁浩曰吏議之降爲兵議雖曰前望旣無前例云前參議曺允大仍任前職兵曹參議前望單子入之待下批牌招察任
정조 15년
兵曹參議前望單子入之李勉兢落點
정조 15년
兵曹以徐浩修爲守宮大將
정조 15년
柳文養啓曰副校理徐榮輔內閣進修撰姜忱在外副修撰李貞運差祭玉堂上下番俱空事甚未安未差之代政官牌招開政差出待下批牌招入直何如傳曰前望單子入之待下批牌招察任其中罷散人敍用
정조 15년
玉堂前望單子入之校理趙鎭宅修撰鄭東觀落點
정조 15년
大司諫前望單子入之洪文泳落點
정조 15년
柳文養以兵曹言啓曰昨日入直摠管卽副摠管權而草省記以黃昇源書送至有換名書入之擧莫重省記初不詳審如是錯誤者事未前有萬萬駭然當該入直摠管從重推考下吏令攸司照律科治何如傳曰允
정조 15년
洪仁浩以刑曹言啓曰因兵曹啓辭入直摠管省記換名書入之該吏令攸司照律科治事命下矣取考律文則大明律公式條有曰若上書奏事錯誤者杖六十依此律都摠府書吏安泰寬決杖六十放送之意敢啓傳曰知道
정조 15년
尹行任啓曰成均館官員以大司成意啓曰因申溥草供批旨內堂堂黌舍是何等肅嚴之地況洋長考券在於房內則名以章甫乃敢升堂而入室爲此悖戾之擧此可謂前未聞後未有賢關之貽羞姑捨是聖廟咫尺驚駭莫甚聖廟之罪人若不斷之以重辟則聖廟所重果安在哉卽令大司成馳往泮宮考券時參見吏僕等處嚴覈其時光景所謂儒生之犯科者一一摘發移送攸司後草記事命下矣臣伏奉聖敎馳詣泮宮其時參見吏僕等處嚴加査問則書吏李亨謙所告內幼學李文淵去十二月二十八日二更量突入明倫堂問大司成語曰大司成年老昏憒若使申溥對讀則必有通私等說多般恐喝云云書吏金正奎所告內幼學趙瀷與李文淵成群作伴無數侵斥大司成云云依所告李文淵趙瀷等竝移送攸司之意敢啓傳曰知道
정조 15년
辛亥正月十三日辰時上御重熙堂右承旨入侍時右承旨尹行任記事官李海隣記事官洪樂游徐有聞以次進伏訖上命書傳敎曰園所布城非經宿勿爲擧行事定式令廟堂卽爲行會該道該府載之定例又命書傳敎曰自今日至十五日夜巡弛禁十五日夜興仁門崇禮門留門時士民之踏橋出去者勿禁因此思之舟橋渡涉時耽於觀光者不無爭前乘氷之慮近日稍暄堅腹漸泮萬一都人士女不遵履薄之戒則其可成說乎以此傳敎預令京兆眞諺書揭城門及江村仍令舟師大將知悉別定校卒列把江岸俾無混雜之弊仍命退承史以次退出
정조 15년
辛亥正月十三日辰時上御誠正閣同副承旨入侍時同副承旨柳文養假注書趙台榮記事官洪樂游徐有聞以次進伏訖上命書傳敎曰都承旨前望單子入之待下批牌招察任文養曰昨年園幸時守宮承旨問安于慈殿慈宮而馳啓于行在所矣今番亦依此爲之乎上曰依爲之出擧條文養曰新除授都承旨洪明浩大司諫洪文泳方在罷散中何以爲之乎上曰竝敍用可也出擧條上曰觀此該府草記則作拿儒生卽合製被抄之人泮長旣已見辱則考試之際雖曰未知坼名之後事當先爲拔去大則草記論勘小則施以儒罰而尙此無一言隱置誠爲駭怪也朝廷先觀外面豈可無形跡之可論乎先朝受敎罪在試官則罪試官罪在儒生則罪儒生之故方令該府論罪儒生而掩置一款事極怪駭丁範祖處自政院問啓可也命退承史以次退出
정조 15년
行都承旨洪明浩仕左承旨徐瀅修病右承旨尹行任病左副承旨李敏采坐右副承旨洪仁浩坐直同副承旨柳文養坐直注書李海隣仕一員未差假注書徐有榘仕直事變假注書趙台榮仕
정조 15년
洪明浩啓曰左承旨徐瀅修今日不爲仕進卽爲牌招何如傳曰待朝牌招
정조 15년
柳文養啓曰守宮假承旨李勉兢時無職名令該曹口傳付軍職何如傳曰允
정조 15년
兵曹口傳政事副司直單李勉兢
정조 15년
傳于李敏采曰禮房承旨馳詣宗廟景慕宮奉審摘奸以來
정조 15년
柳文養啓曰舟橋司堂上鄭民始戶曹判書李秉模兵曹判書金文淳依下敎來待矣傳曰入侍
정조 15년
傳于洪明浩曰兵曹堂上中守宮承旨點下人許遞前望單子入之待下批牌招察任
정조 15년
兵曹參議前望單子入之李蘷落點
정조 15년
柳文養啓曰摠戎使李邦一罷職事命下矣將兵之任不可無一刻摠察之人何以爲之敢稟傳曰御將兼察
정조 15년
柳文養啓曰摠戎使御將兼察事命下矣卽爲牌招聽傳敎何如傳曰允
정조 15년
吏曹口傳政事以洪檍爲分內醫院提調
정조 15년
以兵曹參議李夔牌不進罷職傳旨傳于洪明浩曰只推更爲牌招
정조 15년
洪仁浩啓曰問啓事命下矣問于前大司成丁範祖處則以爲於去年十二月二十八日二更量方在泮宮考試試券之際有一儒生直到軒下大聲斥呼對讀官申溥姓名詬罵曰汝以對讀官干預考試此何道理速爲出來云臣聞甚驚駭卽欲摘發其人姓名草記論罪而恐涉張大姑爲中止使書吏傳語責諭以士習不當如是申溥亦考官也安敢乃爾云則其人退去不復作鬧矣臣初不知其人之爲李文淵則出榜之後何以知榜中有其人乎罷試出外之後始得聞知則李文淵果其人也臣雖甚昏劣亦有常情伊時果的知其人之爲誰則豈有知而選取之理出榜之後亦豈有掩置不拔之理哉大槪李文淵當初作鬧之時揆以事體所當草記請罪不然則移法司重治斷不可已者而第緣臣賦性柔懦臨事昏憒不能辦此致煩嚴問惶恐震越罔知攸措此外無他可達之辭云矣敢啓傳曰知道坼名之前雖不査拔竝與出榜後而曰以不知始於退還私室後得聞云者似異於常情而旣曰云然則豈可曰不然乎況名以士子面辱泮長其罪無異於手毆館官之鄕儒故一依鄕儒之毆館官者如不輸款直令訊推得情矣觀此泮長問啓該儒生只叱申溥初無一言之及於泮長爲京儒極力分疎到此亦無把捉更問之端而無論如此如彼不覈姓名於辱泮官之時及當問啓可暴之會乃反分疎殆若曲護悖儒者然泮長擧措可謂求其說而不得一言以蔽之曰貽羞削職輕矣加施刊版之典使之退去可也
정조 15년
備邊司薦望以李昌運爲摠戎使
정조 15년
傳于柳文養曰俄下傳敎中平戎服等語指自上所御服色之用遠道幸行時之例也其下更有雖以隨駕百官言之之語仍有問于大臣之命則隨駕官頭揷腰佩間省弊一節廟堂姑不草記矣觀此該曹改付標節目則上服則無懸註只於百官以平戎服付標事甚不察百官戎服豈有平戎服乎當該堂上推考捧納承旨從重推考
정조 15년
傳于洪仁浩曰多日往還慈殿承候之人不可不待令金龍柱罪名蕩滌以爲承候之地知事金漢耆之尙今在鄕過矣申飭上來承候
정조 15년
傳于李敏采曰定例隨駕官以先詣江越邊磨鍊近來夜氣甚寒卿則明午先往穩憩江舍再明日迎駕事遣史官傳諭于左議政
정조 15년
柳文養以備邊司言啓曰傳曰觀此禮曹節目出還宮自上所御服色皆以揷羽磨鍊而多日往來甚非便溫幸時亦以多日之故服色有從便之例用平戎服或軍服此後園幸服色依溫幸例爲之事原節目添書懸註仍爲定式雖以隨駕諸臣言之頭揷虎鬚孔雀羽嶺羽傍羽腰佩筒箇環刀百里驅馳少壯之人猶難況年老之人乎虎鬚之制其來未久溫幸時因麥事登場以志喜之意命侍臣各揷一穗其後以虎鬚代麥穗無關於戎備文宰之筒箇溫幸時到果川或因特敎有權除之例頭揷腰佩可合省除者令廟堂商量指一草記事命下矣扈駕文宰之頭揷腰佩難以運身聖敎辭意照燭無餘所謂筒箇只係文具不關武備而多日驅馳掣礙多端若論可合省除此當爲首園幸時陪從文臣筒箇特爲權除至於虎鬚之初因麥穗臣亦今始知之其制別無關緊而但此非戴重難耐之物陪扈之班旣除筒箇又停虎鬚則觀瞻恐涉埋沒虎鬚及環刀竝令依前揷佩何如傳曰允先朝昭寧園展拜時高陽站文宰筒箇特命除之卽所仰覩此後依此草記園幸自出宮時文蔭官除筒箇事分付可也
정조 15년
柳文養以兵曹言啓曰依下敎顯隆園幸行時隨駕將官將校及禁軍軍兵等摠數小名成冊修正以入之意敢啓傳曰知道
정조 15년
柳文養以壯勇營言啓曰依下敎隨駕將官將校軍兵員役等姓名成冊書入之意敢啓傳曰知道
정조 15년
柳文養以訓鍊都監言啓曰今正月十六日顯隆園幸行時東營集春營入直御營廳鄕軍以訓局餘軍前期一日替代事自兵曹節目啓下矣東營軍五十名哨官張守初集春營軍五十名哨官李商一率領與御營廳軍前期一日替代入還宮後還爲替直而竝待標信擧行每三日替直則依例爲之之意敢啓傳曰知道
정조 15년
柳文養以訓鍊都監言啓曰依下敎今此顯隆園幸行時隨駕將官將校軍兵員役等姓名成冊書入之意敢啓傳曰知道
정조 15년
柳文養以禁衛營言啓曰依下敎園幸時本營隨駕將校軍兵員役等小名成冊書入之意敢啓傳曰知道
정조 15년
柳文養以御營廳言啓曰今此顯隆園幸行時東營集春營入直軍兵以訓局餘軍前期一日替代事自兵曹節目啓下矣今正月十五日東營集春營入直將官軍兵依定式與訓局餘軍待標信替代出用而還宮後還爲替直之意敢啓傳曰知道
정조 15년
柳文養以御營廳言啓曰依下敎園幸時本廳隨駕將校軍兵員役等小名成冊書入之意敢啓傳曰知道
정조 15년
柳文養以守禦廳言啓曰依下敎今此園幸時本廳隨駕將校軍兵等姓名成冊書入之意敢啓傳曰知道
정조 15년
柳文養以摠戎廳言啓曰依下敎今此園幸時本廳隨駕將校軍兵員役等小名成冊書入之意敢啓傳曰知道
정조 15년
義禁府啓目成均館前博士申溥更招云云判付內辭意發問目反覆究詰則其所納供一向吐呑儒生姓名用私情節終不直告書等一款亦敢牢諱究厥情狀萬萬痛惡平問之下難以取服刑推得情何如判付啓渠之供招卽一泮長所對之印出本堂郞之爲悖儒迭相右袒如許爰辭豈可措辭判下卿等今日內議讞以草記擧行爲良如敎
정조 15년
義禁府照目監察申百祿矣廟享事體何等嚴重而身爲監察目見獻官失儀之狀只請變通不爲呈課揆以法意誠極可駭以此照律罪杖八十收贖奪告身三等私罪奉敎後勿如是之意嚴飭付過放送爲良如敎又照目押班監察白泳鎭矣臺臣之入侍出入自有節次而身爲押班監察不善檢飭致有失儀之擧揆以事體誠甚可駭以此照律罪白泳鎭段笞四十收贖付過還職私罪奉敎分揀放送爲良如敎又照目前典籍李升運矣賢關之設置久任法意何如而不但不能修擧乃反壞蔑常例莫重節製不待該堂不會諸生而徑呈門單事之可駭莫此爲甚論其罪犯合施重勘以此照律罪杖一百收贖告身盡行追奪私罪奉敎依允爲旀功減一等爲良如敎
정조 15년
刑曹啓目幼學李文淵趙瀷等原情云云俱已遲晩是白乎所聖廟肅敬之地群起鬧聒國試考課之場侵辱試官揆以法綱事係變怪所當照律重勘而旣有嚴覈以聞之命上裁何如判付啓面辱師儒之長厥罪與手驅對讀官無異首唱儒生刑配之典烏可逭乎今聞所謂泮長及對讀官等所對所供皆以向師儒長元無容喙極口作證面叱一款自歸烏有到此雖不可懸空勒勘無論毆與叱又無論泮長與泮官以士子作鬧於考試之席難掩其跡首唱人李文淵嚴杖遠配爲旀趙瀷段揆以事情異於文淵然則忠穆之孫宜有宥恕收贖照律勘放爲良如敎
정조 15년
辛亥正月十四日辰時上御重熙堂舟橋司堂上有司堂上兵曹判書入侍時左副承旨洪仁浩假注書徐有榘記事官洪樂游徐有聞舟橋司堂上鄭民始有司堂上李秉模兵曹判書金文淳以次進伏訖上敎民始曰卿於昨日果出見舟橋否民始曰謹已往見而制極堅緻丹雘照耀橫亘江上誠可謂壯麗之觀矣上曰觀光人甚多云果然否民始曰然矣京外人觀光者絡繹相續極其紛沓誠不無踏氷致傷之慮矣上曰昨以此事已有下敎而閭里愚民不可但以言語曉諭若使禁軍及馬兵把列江邊兩岸以防其攔入之弊則可無觀光人雜沓之患兵判須依此另飭把立可也仍敎秉模曰園幸定例中或有不緊名色卿須點檢爬櫛務從簡便可也文淳曰龍珠寺僧統僧徒軍裝服色旣自摠戎廳辦備以給而務從省約之意前後飭敎何等嚴截而卽伏聞該廳擧行之節多過分數至於甲冑筒箇或以猩氊爲之買取之際不無貽弊於市廛閭里之端云飭敎之下如是擧行誠極未安摠戎使李邦一從重推考何如上曰卿之所奏極爲可嘉亦可謂擧職器械服色以其新設之故雖令鮮明精利豈可如是貽弊乎事係此幸巨細大小務以省弊爲主惟此本意雖迷劣之軍校必當知之名以將臣不有飭敎攫奪於市廛勒買於閭巷聽聞旣如此則彼愚民認爲朝令如此此豈園幸凡事事事省弊之本意當該摠戎使罷職可也出擧條仁浩曰同罪未敍人隨卽提稟事曾有定式矣修撰鄭東觀已卽蒙敍除職而前掌令張錫胤前持平鄭履綏前正言金孝眞前校理鄭萬始朴基正前修撰韓光植俱是同罪之人故敢此仰達矣上曰竝敍用可也出擧條仁浩曰新除授兵曹參議李夔方在罷職中何以爲之乎上曰敍用可也出擧條命書傳敎曰觀此禮曹節目出還宮自上所御服色皆以揷羽磨鍊而多日往來甚非便溫幸時亦以多日之故服色有從便之例用平戎服或軍服此後園幸服色依溫幸例爲之事原節目添書懸註仍爲定式雖以隨駕諸臣言之頭揷虎鬚孔雀羽嶺羽傍羽腰佩筒箇環刀百里驅馳少壯之人猶難況年老之人乎虎鬚之制其來未久溫幸時因麥事登場以識喜之意命侍臣各揷一穗其後以虎鬚代麥穗無關於戎備文宰之筒箇溫幸時到果川或因特敎有權除之例頭揷腰佩中可合省除者令廟堂商量指一草記以爲園幸時事事便好之地事傳于大臣命退諸臣以次退出
정조 15년
行都承旨洪明浩坐左承旨徐瀅修坐直右承旨尹行任坐左副承旨洪仁浩坐右副承旨李敏采坐直同副承旨柳文養坐注書李海隣仕一員未差假注書徐有榘仕直事變假注書趙台榮仕
정조 15년
柳文養啓曰備邊司郞廳來言今日賓廳日次而圉幸迫近且無時急稟定事不得來會云矣敢啓傳曰知道
정조 15년
柳文養啓曰新除授摠戎使李昌運卽爲牌招密符敎諭書傳授何如傳曰允
정조 15년
尹行任以奎章言啓曰臣等進詣奎章閣御眞展奉奉審無頉而奉謨堂及閣內諸處奉審亦爲無頉之意敢啓傳曰知道
정조 15년
有政吏批判書洪良浩參判閔鍾顯參議曺允大右副承旨李敏采進以柳雲羽爲司諫鄭景祚吳泰賢爲掌令李敬臣爲持平鄭最行韓永逵爲正言李尙度李晴爲校理尹光普爲副修撰兪駿柱爲戶曹正郞鄭德濟爲司饔奉事崔致祐爲中學訓導
정조 15년
兵批判書金文淳進參判柳戇病參議李夔入直參知沈煥之病同副承旨柳文養進以李盛春爲薪智島萬戶護軍李太亨李秉喆司直申應顯李敬五司果李錫夏鄭最成
정조 15년
傳于洪仁浩曰侍衛軍兵毛具
정조 15년
柳文養以兵曹言啓曰今正月十六日大駕詣顯隆園展謁時右邊捕盜大將徐有大以訓鍊大將領軍隨駕矣回鑾間左邊捕盜大將趙圭鎭姑令兼察何如傳曰允
정조 15년
兵曹以趙圭鎭爲訓鍊都監中軍
정조 15년
柳文養以兵曹言啓曰今此園幸時右邊捕盜大將徐有大以訓鍊大將領軍隨駕故左邊捕盜大將趙圭鎭兼察事草記入啓矣趙圭鎭以訓鍊都監中軍隨駕在前如此之時有曾經捕將權察之例留陳御營大將李漢豐姑令權察何如傳曰允
정조 15년
柳文養啓曰因兵曹草記今此園幸時右邊捕盜大將徐有大以訓鍊大將領軍隨駕故左邊捕盜大將趙圭鎭兼察事草記入啓矣趙圭鎭以訓鍊都監中軍隨駕在前如此之時有曾經捕將權察之例留陣御營大將李漢豐姑令權察事允下矣御營大將李漢豐卽爲牌招聽傳敎何如傳曰允
정조 15년
洪明浩以吏曹言啓曰宗臣之最老最久者西溪君也令該曹別給食物衣資近聞衰病不能從宦其子若於儒武中有從事者令吏兵曹招見其可堪從仕與否草記事命下矣西溪君熠子李厚福招見則方爲儒業而年過五十矣敢啓傳曰收用可也
정조 15년
柳文養以訓鍊都監言啓曰本局別將李健秀身病甚重勢難察任改差之意敢啓傳曰知道
정조 15년
柳文養以守禦廳言啓曰今此顯隆園幸行時各營諸色標下餘軍量宜作隊將官領率留待入直本營事自兵曹節目啓下矣本廳中軍孫相龍別破陣四十名標下軍四十名量宜作隊領率將官今月十五日申時量依例留營入直之意敢啓傳曰知道
정조 15년
兵曹以孫相龍爲禁衛中軍
정조 15년
洪仁浩以守禦廳言啓曰今此幸行時依兵曹啓下節目本廳中軍孫相龍領率標下餘軍留營入直之意纔已草記入啓矣卽者孫相龍移差禁衛中軍本營時無領率入直之人以左別將李煜兼中軍差定新中軍差代間姑爲代領入直之意敢啓傳曰知道
정조 15년
柳文養以司僕寺一二提調意啓曰今番顯隆園擧動時內乘二員當爲隨駕矣假內乘一員令該曹口傳差出使之入直回鑾後卽爲減下何如傳曰允
정조 15년
兵曹口傳政事以李東善爲假內乘
정조 15년
徐瀅修以漢城府言啓曰園幸時役民一節前後飭敎至爲嚴截故臣躬往津頭道路修治等事各別嚴飭俾勿貽弊於路邊民丁之意申申面飭於各該部官矣昨日發遣本府郞廳又爲摘奸副江邊御幕基址修治之役初不浩大而自該曹調發坊民八十名謂之兩日修治而觀其役處八十名調發極爲過濫不告於官任自役民至於此多部隷輩從中作奸之罪萬萬痛惡操縱貽弊勢所必至今方嚴問究覈一一査出期於得情而該部官不能檢飭之罪極涉駭然令該府拿問處之何如傳曰允還宮後捧傳旨
정조 15년
洪仁浩以義禁府言啓曰時囚罪人申溥口招草供判付內渠之供招卽一泮長所對之印出本堂郞之爲悖儒迭相右袒如許爰辭豈可措辭判下卿等今日內議讞以草記擧行事命下矣申溥身爲對讀官被辱儒生罔有紀極則渠若有憤疾之心卽告泮堂査出該儒請罪施罰事理當然而不此之爲默然跳出者固已可駭惹鬧之儒生一館之所共知則特敎査問之下一向漫漶終不直招顯有掩護悖儒之跡自歸對供不實之科究厥情狀節節痛駭以此照律何如傳曰允
정조 15년
洪仁浩以義禁府言啓曰時囚罪人申溥本府議啓內身爲對讀官被辱儒生罔有紀極則渠若有憤疾之心卽告泮堂査出該儒請罪施罰事理當然而不此之爲默然跳出者固已可駭惹鬧之儒生一館之所共知則特敎査問之下一向漫漶終不直招顯有掩護悖儒之跡自歸對供不實之科究厥情狀節節痛駭以此照律罪取考律文則大明律詐僞條有曰凡對制奏事詐不以實者杖一百徒三年大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣申溥杖一百收贖告身盡行追奪黃海道豐川府安山驛徒三年定配而以議啓內辭意具罪目依例發遣府羅將押送配所何如傳曰允如有功議各減一等
정조 15년
洪仁浩以義禁府言啓曰申溥杖一百收贖盡行追奪黃海道豐川府安山驛徒三年定配草記批旨內如有功議各減一等事命下矣申溥無功議云矣敢啓傳曰知道
정조 15년
辛亥正月十五日辰時上御重熙堂左承旨入侍時左承旨徐瀅修記事官李海隣記事官洪樂游徐有聞以次進伏訖上命書傳敎曰明日出宮門路以協陽門爲之瀅修曰俄聞捕廳從事官所傳則以爲昨年十二月十七日因口傳下敎宮家偸竊之賊多般譏詗矣譏察軍官李盛春所告內看審逢賊處形止則樓上庫廳板一立脫落而長廣難以容身且上有木大裝壓置決非由此穴行賊必是宮屬輩潛自偸竊明若觀火故廉探之際每以宮屬致疑矣同月二十一日宮任出給匿名書一張故見之則以諺文書之而辭意則宮屬曖昧賊漢乃是隣居崔好孫者也各別盤詰然後可以取服云云見此尤有疑端招詰好孫則其所言語凡百似非偸竊之漢試問其平日有作隻之人則好孫曰有隣居所謂枝彭毋者果有含嫌之事云矣仍令好孫受其手書比之匿名書則字劃書法毫釐不差盤問枝彭母則不下一杖箇箇自服而本宮賓德福來懇給故果然書給而好孫則渠果以私嫌插入其中云矣招致德福與對質之時四尺故盤問德福宮內不詳知樓上廳板之有罅隙易爲斫拔亦以熟知於去十二月十二日夜上直巡更時潛入斫去廳板聳身欲入則非徒穴窄難容上有木裝壓置故斫木開其庫門鎖金偸出縀木布苧而木疋散賣各處其餘欲賣之際譏密四散現捉可慮十六日罷漏後裹持往于齋洞山谷無人處盡爲燒火匿名書急於掩迹果有潛投矣招準買贓人則其所賣買節節相符無所差誤大抵當初譏詗左右一般而宮奴得其匿名書適逢嚴警完而給之伊後廉探相議擧行而以其賊情之未究竟同賊漢右捕校李盛春執置拘留於渠家以至留宿二日而且逢賊形止之看審賊情之盤詰由於李盛春之手今若論其捉則自有首從之別云矣上曰竊發中蠧竊發而物件不過微細之木匹縀尺特以無家長以懲礪後日之意必欲推給矣如是捉納極爲可嘉捕廳之名可謂不虛得當該捕將內下帿弓一張賜給捕校李盛春善地邊將今日政作窠差送嚴警完賞加下批首捕校令該大將各別施賞向來符之收置不過一時申飭輩效勞旣如此通符五十部內下招致政院卽爲分給此下敎一通令捕將揭板該廳事分付可也命退承史以次退出
정조 15년
行都承旨洪明浩隨駕宿行左承旨趙心泰隨駕宿右承旨徐瀅修隨駕宿左副承旨尹行任隨駕宿右副承旨洪仁浩隨駕直同副承旨柳文養隨駕直前承旨李敏采守宮直假承旨李勉兢守宮直注書李海隣隨駕宿一員未差假注書徐有榘隨駕直事變假注書趙台榮守宮直
정조 15년
大駕詣果川入晝停所後內閣政院玉堂藥房朝廷二品以上兩司長官口傳問安答曰知道
정조 15년
大駕詣水府入府衙後內閣政院玉堂藥房朝廷二品以上兩可長官口傳問安答曰知道
정조 15년
洪明浩啓曰禮貌官來言百官稟旨就次傳曰知道
정조 15년
承旨前望單子入之趙心泰落點
정조 15년
有政吏批判書洪良浩進參判閔鍾顯參議曺允大留都同副承旨柳文養進啓曰工曹判書之代當以隨駕官中擬入以爲備員參班之地而隨駕官當品只有一人無以排望何以爲之敢稟傳曰勿拘擬入以權爲工曹判書
정조 15년
兵批判書金文淳進參判柳戇病參議李夔入直參知沈煥之病同副承旨柳文養進副司直李敏采單付
정조 15년
辛亥正月十六日寅時上詣園所擧動入侍時行都承旨洪明浩左承旨徐瀅修右承旨尹行任左副承旨洪仁浩同副承旨柳文養記事官李海隣假注書徐有榘記事官洪樂游徐有聞二提學鄭民始檢校直提學李秉模檢校直閣鄭東浚鄭大容李晩秀直閣徐榮輔待敎沈象奎以次隨駕鼓三嚴左通禮跪啓外辦上具軍服乘轎出協陽門由肅章門敦化門出崇禮門歷臨南廟敎文養曰雨勢如此道路泥濘當待天明進發軍兵則路上留住可也仍命南廟守直官邊將調用守僕員役等考例施賞少頃乘轎進發至舟橋北岸紅箭門外兵曹判書金文淳跪啓請放陞橋砲宣傳官跪啓稟放信砲三聲兵曹判書跪啓請陞旗宣傳官跪啓稟陞旗號令放信砲一聲擂鼓鳴鑼共三通舟師營亦擧號砲擂鼓鳴鑼中央紅箭門陞黃黑大旗宣傳官跪啓稟渡涉號令放起火一枝舟師營及各營擧起火應之宣傳官跪啓稟鳴金二下大吹打點鼓點五方旗招舟師營及各營一體大吹打點鼓點旗應之駕至南岸紅箭門宣傳官跪啓稟鳴金三下吹打止各營一體止金䝂旗兵曹判書跪啓請落旗宣傳官跪啓稟落旗號令放信砲一聲鳴鑼擂鼓共三通舟師營亦應砲鳴鑼擂鼓落黃黑大旗兵曹判書跪啓請放下橋砲宣傳官跪啓稟放信砲三聲仍跪啓稟鳴金二下大吹打渡涉號令訖駐蹕舟橋司少頃乘轎進發詣果川晝停所御富林軒少頃命文養頒軍令左通禮跪啓外辦上具軍服乘馬進發詣水原御鎭南軒命侍衛權退少頃乘輿詣得中亭命兵判訓將及水原府使入侍賤臣承命出與兵曹判書金文淳訓鍊大將徐有大水原府使趙心泰偕入命設帿於亭東百步上親決拾御矢三中仍命諸將臣耦射心泰一中又命設貫革御矢一中諸將臣耦射皆不中復乘輿詣講武堂周覽形地仍還大次命左承旨與水原府使前水原府使入侍左承旨徐瀅修水原府使趙心泰前水原府使鄭東浚以次進伏上敎心泰曰昨春之後今始幸行而官舍之壯麗閭閻之櫛比比之昨春不啻改觀此皆卿勤勞效力之致予甚嘉之今則本府設施旣已就緖雖付之他手果無齟齬之慮否心泰惶恐起伏東浚曰今則措置凡百幾皆立定基址後來者按而行之必無中道改轍之慮矣上命守宮承旨許遞出榻敎仍命書傳敎曰駕到本府周覽公廨民戶比昨秋所見倍有勝焉此皆本府使誠勤所曁況自再昨秋首尾數十朔其勞尤豈勝言今則邑事旣就緖豈可不令趁今內遷水原府使趙心泰承旨除授牌招察任此代當以有資歷且習邑事者差遣工曹判書金思穆爲水原府使亦今當日牌招傳授密符命左副承旨京畿監司前京畿監司入侍賤臣承命出與左副承旨洪仁浩京畿監司徐鼎修前京畿監司金思穆偕入進伏上敎思穆曰今番幸行必使卿隨駕者予意有在矣本府事體視前自別規模旣立之後雖不必每每如此而見今草創之餘初易邑倅故不拘常格以卿爲諳諫畿甸民情有此特除卿於國事敢擇燥濕乎須悉心對揚可也思穆曰臣之一分報效實在於此豈敢不殫心竭誠乎敎仁浩曰新除授水原府使密符以前府使所佩密仍佩可也出榻敎思穆受密符訖命書傳敎曰昨年勸令築室而科擧則雖不可頻設駕到本府新築室者豈無試取之擧明日詣園所時頒題考券而名雖築室挈眷爲主已挈眷未挈眷者紙頭使各書之試紙用大好紙武士則閑良數近半千明日內勢難畢試再明試取已挈眷者柳葉箭二中以上及小布四中以上未挈眷者柳葉箭三中以上修正試記事分付儒生試取則試官弘藝文提學入侍科次武士則隨駕將臣一員爲試官事預令知悉又命書傳敎曰水原前排軍依昨年例施賞事分付仁浩曰隨駕六曹堂上不可不備員工曹判書未差之代政官牌招開政差出待下批仍卽牌招何如上曰依爲之出擧條命權退諸臣以次退出少頃復命左副承旨入侍左副承旨尹行任進伏上曰觀此新治儒生赴試成冊韓忠貞子孫之移來者至於十餘人之多一齊搬移其誠可嘉司僕判官韓大裕卽忠貞之姪仍命入侍可也海隣承命出與大裕偕入進伏上敎曰年前爾家築室玆土之後奠接之方使營門雖有助給而百里移徙勢必多難便十餘人之新寓所費亦當不些家力能無不逮之歎乎大裕曰自承己酉下敎之後築室此土柴糧凡節自營門已有繼給感祝聖恩願爲水原之民而爭先移寓至於家力之逮與不逮初不較此矣上曰忠貞曾有效忠於國家追念往昔予心感愴其祠宇在於治下乎大裕曰家眷則雖已率來而祠宇則在都下舊廬矣上曰初欲致祭今聞其祠宇不在此處則容俟後日矣其堂內子孫爲幾許乎大裕曰或在湖西或在原州在京在此者只三四家也上曰爾之堂內竝赴新邑大小科可也仍命退諸臣以次退出
정조 15년
行都承旨洪明浩隨駕宿行左承旨趙心泰隨駕宿右承旨徐瀅修隨駕直左副承旨尹行任隨駕宿右副承旨洪仁浩隨駕宿同副承旨柳文養隨駕直前承旨李敏采守宮直假承旨李勉兢守宮直注書李海隣隨駕宿一員未差假注書徐有榘隨駕直事變假注書趙台榮守宮直
정조 15년
大駕詣顯隆園入齋室後內閣政院玉堂藥房朝廷二品以上兩司長官口傳問安答曰知道
정조 15년
大駕還詣水原入府衙後內閣政院玉堂藥房朝廷二品以上兩司長官口傳問安答曰知道
정조 15년
摠戎使前望單子入之徐有大落點
정조 15년
兵曹訓鍊大將單趙心泰摠戎使單徐有大
정조 15년
有政吏批判書洪良浩進參判閔鍾顯參議曺允大留都右承旨徐瀅修進以嚴思晩爲刑曹參判任希一爲掌令尹光碩爲仁川府使行副司直洪聖淵今加嘉善加資事承傳
정조 15년
以園所植木八邑將吏姓名成冊傳于柳文養曰令道伯分等施賞後狀聞
정조 15년
辛亥正月十七日卯時上自水原府進詣園所擧動入侍時行都承旨洪明浩行左承旨趙心泰右承旨徐瀅修左副承旨尹行任右副承旨洪仁浩同副承旨柳文養記事官李海隣假注書徐有榘記事官洪樂游徐有聞二提學鄭民始檢校直提學李秉模檢校直閣鄭東浚鄭大容李晩秀直閣徐榮輔檢校待敎沈象奎以次隨駕上具戎服御鎭南軒命隨駕大臣入侍賤臣承命出與左議政蔡濟恭偕入進伏濟恭曰勞動之餘聖體候若何上曰別無所損矣仍命應製儒生入門行禮訖命弘文提學李秉模書御題仍命心泰懸題曰卿則與藝文提學留此收券而場圍雜亂之弊嚴加禁飭可也又敎濟恭曰方欲進詣園所卿則從便先詣好矣濟恭承命退出上命文養頒軍令左通禮跪啓外辦上改具軍服乘馬出府門詣顯隆園至降馬所降馬入御齋室改具淺淡服烏犀帶乘輿詣紅箭門外降輿就版位行再拜禮訖仍詣丁字閣神位前三上香執酌獻酌大祝進讀祝文訖上出就版位亞獻官蔡濟恭終獻官黃仁點以次行禮如儀訖上復行再拜禮仍詣望燎位望燎訖詣園上奉審上拱趨三周於象設內外訖命亞獻官入侍賤臣承命出與左議政蔡濟恭偕入上指屛風石下詢園司曰此是花山石乎園司對曰然矣上謂濟恭曰卿知花山石事乎濟恭曰臣曾已聞之矣外甚硬麤內則細膩有若良玉之在璞天藏地祕以待今日之用誠非偶然矣上曰予於堪輿家言本來茫昧而驗之以前日所聞之言則龍虎之回抱眺臺之明麗雖以凡眼觀之亦知其逈出凡常矣濟恭曰天設吉地以基我東方萬億年無疆之休此固非人力所致而抑亦聖孝之攸格也上指白虎南鄕校舊基曰從來地師之言皆以此處爲有勝於齋室後麓卿意則以爲如何濟恭曰穩籍秀麗比之齋室後麓尤勝矣上曰俄過新邑內見京外人來居築室者甚多屋甍相連居然爲通衢大都殊可幸也而但或急於築室至有耗損其産業之患則是豈予勸令築室之本意乎濟恭曰築室之際大小侈樸皆自量其家力而爲之初無耗損本業之慮矣上下詢園司曰局內所植松雜木今至幾萬株乎園司對曰二百萬餘株矣上曰此後不必更事種植但疎者培之密者剔之專意於培護之役可也仍命近侍奉審碑閣步至紅箭門外乘輿還御齋室命百官揷羽又命自園所洞口至崇禮門捧上言仍乘輿出齋室北門由東麓逶迤詣主峯親審植木勤慢訖仍歷臨龍珠寺少頃乘馬進發歷臨本府鄕校御明倫堂命文養奉審聖廟仍敎曰不可以戎服入殿內只自外奉審可也又下詢藏修儒生總爲幾人而今在何處瀅修對曰問于典僕輩則居接儒生總爲二十餘人而皆以應製在邑內未還云矣上遂乘馬進發還詣水原府衙御鎭南軒命侍衛權退又命右承旨左副承旨同副承旨入侍右承旨徐瀅修左副承旨尹行任同副承旨柳文養以次進伏命書傳敎曰今番園幸卽告慶也廟宮官員皆隨品陞敍園官亦當同例園令等陞敍守僕等帖加成給其餘京守僕守護軍等竝令該曹依例施賞又命書傳敎曰園官久任然後可以專意事務此後詞訟及出六朔數六品及守令講竝勿拘擬望於守令事定式時任園官下敎前姑勿移擬事分付又命書傳敎曰植木守令之勞自再昨年幸行時旣有更考來頭勤慢之敎而今日親審足可領略以昨春首勞完根最多者陽城是也以昨秋首勞堅築最勝者廣州是也尋常勞力猶有陞秩之典況此至重至敬處擧行之事乎程途近百里未能躬董而手植使各邑倅爲此替予勞之擧其所酬勞豈可泛然陽城縣監尹光碩府使今日政調用廣州前府尹洪聖淵加資其餘守令中昨春與秋次勞爲水原而係是地方官勿論又其次南陽府使以年老之人再管差員之役熟馬一匹賜給安山郡守李惟稱振威前縣令李協聖自再昨秋三管是役竝四品職陞敍又其次龍仁縣監申昔再管是役兒馬一匹賜給果川前縣監李命杰上絃弓一張賜給洪大榮不待治道已於植木時知其不小心若考勤慢大榮非慢而何處分未久勿論其餘差使員裨將將校等依判下施賞自願植木雖以朝令禁之令前植木人水原業儒金樂咸當初首先出力所植至於九萬株之多亦多完根今日政五衛將作窠調用其餘人前已優給價本俾除干恩竝無可論其中本府出身呂文永萬株之植根完居半向以今幸當下賞典有提稟之命初仕令該曹待窠調用又命書傳敎曰今番隨駕軍兵本府別饋粥係是定例之外以公穀會減事分付又命書傳敎曰本府屬於摠廳自多擧行而摠帥之老病勢難强策再昨命招之下密符亦不得祗受云摠戎使李昌運今姑許遞前望單子入之待下批卽爲牌招傳授密符又命書傳敎曰行左承旨趙心泰爲訓鍊大將仍命政官牌招開政出榻敎又命未肅拜臺諫許遞今日政差出出榻敎又命新除授訓鍊大將趙心泰牌招傳授命召出榻敎又命書傳敎曰今日之早還本府爲念軍兵之弊明日還宮足可爲之明日果川晝停仍爲還宮以此分付兵判還宮軍令更爲啓下留都大將舟師大將處亦爲分付又命書傳敎曰本府得中亭御射時得中擧行本府將校等筒箇各一部賜給軍士等各木一疋令戶曹施賞仍詣得中亭命兩館提學入侍賤臣承命出與弘文提學李秉模藝文提學洪良浩偕入進伏上命試所承旨持試券以入仍敎曰已挈眷軸則兩館提學考券未挈眷軸則二提學考券可也民始曰臣方帶外任有難冒當考券之任矣上曰未挈眷軸則旣與科第有異卿雖考券無妨也科次訖坼封呼名仍卽宣饌赴試諸儒命入格人以次進前居首進士任希存進前上曰爾以爾父之子闡是科於此地追念往昔予心感愴矣爾父祠宇亦在治下乎希存對曰家眷則雖已率來而祠宇則在都下舊廬矣上曰初欲致祭而今聞其祠宇不在此處云容俟後日矣仍賜樂令本府使給錢五十兩米十石以備宴需命退之次進士沈厚鎭等以次進前敎曰三下以上皆當給分爾等預先知悉出去可也仍命次上入格人皆以紙一卷施賞訖命權退諸臣以次退出上還御大次少頃命左承旨左副承旨右副承旨直閣入侍右承旨徐瀅修左副承旨尹行任右副承旨洪仁浩直閣徐榮輔以次進伏命書傳敎曰本府試製入格居首進士任希存直赴殿試之次進士沈厚鎭幼學權警直赴會試之次幼學李弘德趙崙尹持昇尹持弘各給二分次上幼學李會儉等紙一卷賜給又命書傳敎曰輦路入矚豈勝曠感六臣墓及故忠臣朴泰輔書院再明日遣承旨致祭院宇在其傍宜表感舊之意四忠祠亦爲遣承旨再明日致祭祭文間多潦草不必陶洗皆令以製下者付之香室正書承旨同副進去日前筵中以輦路之過六臣祠起感於故縣監申奎抗疏建白事有言於入侍諸臣者在昔肅廟朝特擧端廟復位之禮聖祖下敎昭載國乘先祖又擧溫陵復位之禮前後盛典皆從申奎之議奎之尙無贈職錄後之事蓋因未遑今日適又見水原多士齊籲之擧而聞其祠版在本府以主家之貧寒風雨不蔽香火難繼云甚可矜念令該曹特贈臺侍仍命仁浩書御製祭文訖命吏曹判書入侍賤臣承命出與吏曹判書洪良浩偕入進伏上敎良浩曰昨過六臣墓有曠感于中者纔以六臣墓四忠祠及朴泰輔書院致祭事有所下敎而祭文亦已呼寫故召卿示之矣仍命瀅修讀之讀訖上曰此是猝構果無疵類乎良浩起伏曰宸章昭回褒揚曠古不但爲敦風俗勵名節之一大助九地之下亦必感泣矣上命瀅修以俄下傳敎出示良浩仍敎曰申奎之未及贈職與否卿須詳細考見如或尙未貤贈卽爲擧行可也又敎曰申奎子孫之名字居住史官出去使水原府使招問于狀頭以奏賤臣承命出還奏申奎曾孫申應漢見在府南貞松面云矣上敎良浩曰卿須招見應漢其爲人如可從宦後日政初仕調用可也命書傳敎曰周覽本府新接家舍盡心設施最先應募出力而結構買土昨春旣有首勞者先爲調用其在信令之道豈可踰日前中軍金箕昇令該曹拔例收用命權退諸臣以次退出
정조 15년
行都承旨洪明浩坐行左承旨趙心泰坐右承旨徐瀅修坐左副承旨尹行任坐直右副承旨洪仁浩坐同副承旨柳文養坐直注書李海隣仕一員未差假注書徐有榘仕直事變假注書趙台榮仕
정조 15년
大駕還詣果川入晝停所後內閣政院玉堂藥房朝廷二品以上兩司長官口傳問安答曰知道
정조 15년
傳于尹行任曰坐直承旨入侍
정조 15년
柳文養啓曰事變假注書趙台榮仍察廳任何如傳曰允
정조 15년
兵曹以南憲喆爲守禦中軍
정조 15년
兵曹口傳政事以金箕昇爲三陟營將
정조 15년
柳文養以兵曹言啓曰依下敎今正月十六日十七日隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 15년
柳文養以壯勇營言啓曰依下敎本營隨駕將校軍兵等處二次饋粥之意敢啓傳曰知道
정조 15년
柳文養以訓鍊都監言啓曰依下敎今番幸行時隨駕將校軍兵等處二次饋粥之意敢啓傳曰知道
정조 15년
柳文養以訓鍊都監言啓曰依傳敎園所植木監官本局別武士尹繼聖處木綿二疋布子二疋施賞之意敢啓傳曰知道
정조 15년
柳文養以禁衛營言啓曰依下敎隨駕本營將校軍兵等處二次饋粥之意敢啓傳曰知道
정조 15년
柳文養以御營廳言啓曰依下敎隨駕駕前別抄兼內吹及將校軍兵二次饋粥留陣將校軍兵一次饋粥之意敢啓傳曰知道
정조 15년
柳文養以司僕寺一二提調意啓曰依下敎梢軍八名空梢軍六名等處木各一疋施賞之意敢啓傳曰知道
정조 15년
辛亥正月十八日寅時上自水原府還宮擧動入侍時行都承旨洪明浩行左承旨趙心泰右承旨徐瀅修左副承旨尹行任右副承旨洪仁浩同副承旨柳文養記事官李海隣假注書徐有榘記事官洪樂游徐有聞二提學鄭民始檢校直提學李秉模檢校直閣鄭東浚鄭大容李晩秀直閣徐榮輔檢校待敎沈象奎以次隨駕鼓三嚴左通禮跪啓外辦上具軍服秉馬出府門命武試所罷後從便上來之意遣史官傳諭于左議政仍詣果川晝停所御富林軒少頃命文養頒軍令左通禮跪啓外辦上乘馬詣舟橋司駐蹕敎民始曰此地素稱爲京都近地名勝之區今見眼界之開豁江山之秀麗果不負其名矣民始對曰誠然矣仍擧鞭以奏曰東爲銅雀津西南爲龍山龍山之下爲麻浦麻浦之下爲西湖而極目西北間迷茫無際者爲通津海矣上命兵曹判書入侍賤臣承命出與兵曹判書金文淳偕入上敎文淳曰舟師營渡涉號令皆於北岸紅箭門外依例爲之又命先廂軍兵解嚴以御營留陣軍兵爲先廂仍宣饌于閣臣承史侍衛諸臣訖上改具戎服乘馬進發渡舟橋由崇禮門入敦化門協陽門還內諸臣以次退出
정조 15년
行都承旨洪明浩坐行左承旨洪聖淵坐右承旨李晩秀坐直左副承旨曺允大坐右副承旨洪仁浩坐直同副承旨未差注書李海隣仕一員未差假注書趙台榮仕直事變假注書沈能迪仕
정조 15년
藥房提調李秉模右承旨徐瀅修啓曰園寢展禮聖慕克伸淸蹕穩旋下情增忭伏未審屢日動駕之餘聖體若何寢睡水剌之節何如勞動旣多不瑕有損臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
洪仁浩以都摠府言啓曰今日內三廳武兼禁軍及軍兵等中日習射請出標信傳曰後日次爲之
정조 15년
洪仁浩啓曰禁衛營將官來言今日本營軍兵日次私習云矣敢啓傳曰後日次爲之
정조 15년
洪仁浩啓曰御營廳將官來言今日本廳軍兵日次私習云矣敢啓傳曰後日次爲之
정조 15년
柳文養啓曰臣以六臣墓故忠臣朴泰輔書院四忠祠致祭事進去下直之意敢啓傳曰知道
정조 15년
洪仁浩啓曰合辭方張之時大司諫洪文泳旣入闕中不爲傳啓直爲出去事甚未安推考警責仍卽牌招呈告未肅拜人員一體牌招何如傳曰允
정조 15년
洪明浩啓曰卽者檢閱李重蓮以其親病陳疏徑出仍尋鄕路原疏纔已捧入矣所當直捧禁推傳旨而此與無端徑出有異推考警責何如傳曰允
정조 15년
假注書趙台榮陞付代以沈能迪爲事變假注書
정조 15년
承旨前望單子入之李祖承李晩秀落點
정조 15년
洪仁浩啓曰訓鍊大將趙心泰時無職名令該曹口傳付軍職何如傳曰允
정조 15년
兵曹口傳政事副司直趙心泰
정조 15년
傳于洪仁浩曰李判府事留待
정조 15년
傳于洪仁浩曰李判府事入侍
정조 15년
兵曹口傳政事副司直柳文養
정조 15년
以左副承旨李祖承牌不進推考傳旨傳于李晩秀曰許遞前望單子入之待下批牌招察任
정조 15년
承旨前望單子入之洪聖淵曺允大落點
정조 15년
洪明浩啓曰新除授左承旨洪聖淵以前任廣州府尹方在解由未出中何以爲之敢稟傳曰勿拘
정조 15년
吏曹參議前望單子入之李勉兢落點
정조 15년
兵曹以申應周爲禁衛中軍
정조 15년
吏曹口傳政事以黃仁燾爲陽城縣監
정조 15년
兵曹口傳政事副司直尹行任
정조 15년
洪仁浩啓曰左議政蔡濟恭水原邑內武士試取後來待矣傳曰入侍
정조 15년
以禁衛營習陣單子傳于洪仁浩曰軍兵連日勞苦後日次爲之
정조 15년
以京畿監司徐鼎修狀啓廣州將校任東杓招問事傳于洪仁浩曰觀此狀辭廣校任東杓果於庚辰溫幸時陪駕今番植木自再昨秋至昨年春秋首尾擧行則宜有別般記念之擧後日政空闕衛將以折衝單付下批事分付該曹徐德寧令該邑各別收用事分付竝令廟堂卽爲行會該道
정조 15년
曺允大以兵曹言啓曰依下敎今正月十四日宣仁門入直守門將宋聖奎把門近仗軍士林順得拿入發問目取招問目內守門將汝矣身段捕廳旣是祕密衙門則捕校去來有非他人所可與知而忽有此摠府草記之擧者必是汝矣洩漏傳通之致近仗軍士汝矣身段門出入諸人無不知之則捕校去來汝必傳告於摠府致有此草記之擧其間委折毋敢隱諱竝爲從實直告則宋聖奎所供內以捕校之徑先許入事旗手來傳下敎之際摠府郞廳李充漸以閉門時監鑰次來到本門參聽而去有此草記之擧矣身則實無傳說之事云林順得所供內矣身則凡有可告之事先告本曹而今番無論本曹摠府竝無傳告之事此外無他可達之辭云矣敢啓傳曰後勿如是之意嚴飭放送可也
정조 15년
李晩秀以兵曹言啓曰今番幸行時隨駕將校軍兵各差備等犒饋依定式以乾物分給之意敢啓傳曰知道
정조 15년
李晩秀以扈衛廳別將以留都大臣領敦寧府事洪樂性意啓曰臣承命留都一依兵曹啓下事目率領扈衛軍官軍士今日曉頭結陣扈衛而軍官則依定奪分兩番擧行之意敢啓傳曰知道
정조 15년
李晩秀以扈衛廳別將以留都大臣意啓曰今日大駕擧動後都城各門初昏時閉門啓東時開門事已自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤還此意令漢城府知委各部使閭巷人預爲知悉亦爲分付於留都軍門何如傳曰允
정조 15년
曺允大以壯勇營言啓曰去庚戌二月十三日兵曹草記內每當陵行回鑾後隨駕軍兵犒饋例爲稟定擧行而今番顯隆園幸行定例旣無磨鍊且異於春秋幸行後元定之例犒饋一款置之何如傳曰春秋一次外雖無擧行之例百餘里程途五六日往返每見校卒之騎者憊步者疲若已之憊若已之疲而行路宿站一風一雨無非爲渠輩關心及其穩旋之後竝與乾犒饋而不爲則何以表爲渠輩多幸之意乎然本園幸行凡事務從節略此豈惜費而然乎此後每歲春秋若園幸居先則乾犒饋先爲依例分給但勿疊授於後幸若未經前幸者不必拘此依此定式今番乾犒饋卽爲依例分給事分付可也事命下矣依傳敎今番顯隆園幸行時本營隨駕將校軍兵等處乾犒饋磨鍊分給之意敢啓傳曰知道
정조 15년
洪仁浩以訓鍊都監言啓曰今番顯隆園幸行時隨駕將校軍兵及武藝廳犒饋依定式以乾物磨鍊分給之意敢啓傳曰知道
정조 15년
洪仁浩以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 15년
洪仁浩以御營廳言啓曰本廳隨駕兼內吹及將校軍兵等處依定式乾犒饋磨鍊分給之意敢啓傳曰知道